
1.

Der hong in broeierige sfear yn 'e keuken, sawol letterlik as figuerlik. In sfear dy't jin wrantelich makke. Wylst Hilda even fansiden seach nei Selma, fielde se oanstriid de skaal dy't se yn 'e hannen hie troch it rút te soalen, mar as mem, as ferstannich evenredich minske, die men soks net. Men besocht it earst mei praten. Se luts it gesicht yn in neutrale ploai en sei: ‘Glimt it noch net genôch?’

Selma reagearre net. Automatysk draaiden har hannen it kopke yn 'e teedoek om en om. Se seach ta it rút út, wylst dêr, trochdat it beslein wie, amper wat te sjen wie.

‘'t Wurdt yn alle gefallen goed skjin en dat is noait wei.’ Selma seach fersteurd op. ‘Hm? Wat sei mem?’

‘Dat kopke.’

‘Wat is dêr mei?’

Hilda glimke wylst se har dochter skodholjend oanseach. ‘Dêr wriuwst no al in kertier op om.’

‘Mem oerdriuwt wer ris.’

‘No goed, fiif minuten dan, mar dat is likegoed ryklik lang foar ièn kopke, foaral as der noch achtentritich steane te wachtsjen.’

‘Achtentritich!’ Selma snúfde ris. Achteleas sette se it kopke op 'e ferkearde planke yn 'e kast, naam hastich wer ien fan it oanrjocht en wer ien en wer. It wie oft se al har oandacht dêr no by nedich hie en dat as ekskús brûkte om net hoege te praten. Want dat se net prate woe, wie Hilda no wol dúdlik. Wat hie dat bern dochs? Oars hiene se altyd hiele ferhalen tegearre. Wêr prate it makliker as ûnder it ôfwaskjen, as men neist elkoar stie en elkoar net oan hoegde te sjen? Der wiene al hiel wat ûnderwerpen boppe it ôfwasktobke behannele, fan priveesaken oant en mei wrâldproblemen. Selma mocht dan wat eigensinnich wêze en net gau benaud, se wie tagelyk hiel iepen. Mannich mem soe it har winskje sa'n goede relaasje mei har dochter te hawwen.
 
Wer seach se fansiden, Selma die oft se neat murk.

‘By Brandsma ha se opromming,’ besocht se. ‘'k Ha dêr fan 'e middei even sjoen.’ Se hie it foar itselde yn it Russysk sizze kinnen, Selma hearde it dochs net. Wat koe der no wêze? Rûzje hiene se net hân. Foar safier't Hilda har yn 't sin bringe koe, wie der neat foarfallen dat in ferwidering ta gefolch hawwe moast. Soe der op it wurk wat wêze? Wêrom sei se dat dan net? Dat die se oars altyd. Mar, hie se de lêste wiken al net stiller west as oars? No't Hilda dêr oer neitocht wie se dêr wis fan. Selma hie minder drokte hân, minder praat, minder lake, mar hie elk net wol ris sa'n rite?

‘Wy krije oar waar, neffens de berjochten.’ Wat sei se dêr foar ûnsin, se hie de hiele dei gjin waarberjocht heard. Se besocht Selma oan te sjen. Even metten harren eagen inoar, doe't Selma sei: ‘Dat is dan mar moai.’

De toan sei genôch: Mins, hâld op fan eameljen.

Noch hastiger droege se ôf. De smelle hannen mei de readlakte neils griepen automatysk boardsje nei boardsje. De lippen hâlde se demonstratyf stiif op elkoar. Sa like se âlder as njoggentjin jier. Se wie trouwens sûnt se wurk hie in stik folwoeksener wurden. Sûnt trije moanne hie se wurk as resepsjoniste-telefoniste op in bedriuw yn 'e stêd. Wurk dat har lei, sjoen de entûsjaste ferhalen dêr't se mei thúskaam. Ut Selma's libbene beskriuwings koe Hilda in tal lju fan it bedriuw, wist se wa't al en wa't net aardich wie: ‘It haad fan 'e boekhâldôfdieling is wol sa'n kwal, mem! Hy hat altyd fan dy ûnmooglike strikken foar en rûkst him fan fierren al oankommen. Hy tinkt dat er populêr is by ús en komt withoefaak even mei in boadskipke. Dan hâldt er syn búk yn en spilet de man fan 'e wrâld foar ús as simpele telefonistes. Wy spylje it mei, dogge krekt oft wy danich fan him ûnder de yndruk binne en gûle ús letter dea om dy kwast!’

Hilda har hannen bleaune even stil healwei it tobke hingjen. De lêste tiid kamen der noait mear sokke ferhalen, eins hielendal gjin ferhalen mear. Of like dat mar sa trochdat se it sèls sa drok hân hie? Hiene se gewoan minder tiid hân mei-elkoar te praten? Nee, dy tiid hie der wol west, dat wie it net. Der moast wat bard wêze mei Selma en as mem woe se dat witte. Sûnder op te sjen frege se sa neutraal mooglik: ‘Is der wat Selma?’

't Wie krekt oft dy even kjel waard, in fraksje fan in sekonde, mar it ûntgie Hilda net.

‘Wat soe der wêze,’ sei se doe ûnwillich.

‘'k Wit net. Hast pine yn 'e holle, problemen op it wurk, in lykdoarn, in pestbui, ik neam mar wat.’

‘Der is neat.’ Wer dy fijannige toan.

‘Moai sa. Ik tocht even... no ja, in minske kin ek tefolle tinke. Ik ha dyn nij blûske strutsen. Hinget boppe. Moatst jûn noch fuort?’

‘Wy soene te stappen, ja.’

‘Do en Joke?’

‘Nee, Renny giet jûn wer mei.’

‘Komt Renny hjir ek wer ris mei hinne?’

‘Ik sliep by Renny.’

‘Sy hat hjir yn gjin moannen west.’

‘Dat is net wier.’

‘No, moannen is miskien tefolle sein, mar ik ha Renny hjir yn gjin wiken sjoen.’

‘Se giet de lêste tiid net sa faak fuort. Se hat it drok mei har stúdzje.’

‘Renny past better by dy as Joke, fyn ik.’

‘Mei ik dat sels beslisse? Ik bin gjin lyts bern mear!’

Skerp wie de toan, kil de blik. It rekke Hilda. Se besocht dêr trochhinne te sjen. Wat hie dat bern? Selma bûgde har foaroer om de messen en foarken yn it laad te lizzen.

‘Wêrom dochst sa Selma?’

‘Hoe, sà. Wat bedoelt mem?’

‘Sa...eh, sa nuver.’

‘Ik doch net nuver.’

‘Wol! Do slútst dy ôf, wolst net mei my prate. Dochst sa...eh, sa fijannich. Sis dan wat der is. As ik wat ferkeard doch, of dien ha, sìs dat dan!’ Hâld dy yn, tocht se, net lilk wurde, dêr berikst neat mei. Wer seach se fansiden. Selma stie no mei de rêch nei har ta. ‘Wy hawwe dochs altyd prate kinnen, Selma,’ sei se sêft.

Ut 'e keamer wei kaam it lûd fan 'e tv dy't oan set waard, yn 'e keuken bleau it stil. Se wachte.

‘Der is neat! Ik wol allinne dat mem my mei rêst lit. Ik bin gjin lyts bern mear!’ Selma seach net om wylst se dat sei.

‘Sa ha ik dy ek noait behannele, tocht ik.’ Se fielde in frjemde lilkens opkommen. Dit wie ûnreedlik.

Selma die in taast nei de transistor. In yrritant fleurige disckjockey wauwele ûnbenullige sinnen de keuken yn. Hilda die in stap tichterby en drukte him likehurd wer út. Doe gong se sa ticht foar Selma stean, dat dy har wol oansjen moast. ‘Ik freegje neat ûnridliks, Selma. Ik fiel dat der wat mei dy is en ik freegje dy as mem, as kammeraat, hoest dat mar neame wolst, om my dat te fertellen. Net om my, mar om dysels. Hâldst my net foar de gek fanke, do rinst ergens mei om. Lit my dy helpe. Wy ha dochs altyd earlik tsjin elkoar west?’

Selma smiet de teedoek del en gong foar it sydrút stean. Hilda fielde hoe't se mei harsels stried. Se wachte ôf, sei neat. Rêstich droege se it lêste guod ôf en burch it op. Se fage it oanrjocht ôf, hong de teedoek op en wist doe neat mear te betinken. Noch altyd stie Selma ûnferweechlik foar it rút, de smelle skouders justjes oplutsen. Op itselde stuit dat se har nei Hilda omdraaide gong de telefoan.

‘Ik nim him wol,’ rôp Selma, suver opluchte. Doe klapte de doar achter har ticht.


2.

Djip foaroerbûgd skode Selma yn 'e wyn op. As Renny no mar allinne wie, oars koene se noch net prate. En se moàst mei har prate, foardat se de stêd yn gongen. It wie fansels belachlik, want se wiene like âld, mar as se ergens mei siet, dan gong se nei Renny. En alle kearen wer wie it Renny dy't in oplossing wist. Hoewol, in oplossing? Frege se dêr diskear wol om? Der wie yn dit gefal mar ien oplossing mooglik en dy wist se sels wol. En krekt dy oplossing woe se net. Wat se fan Renny woe dat wie dat dy har gelyk joech, dat se sizze soe: ‘It is goed watst dochst, ik soe it ek dwaan.’ Stadich skode se fierder. Dy ferhipte wyn hjir ek altyd. It like wol djip yn 'e hjerst en 't wie noch mar yn 't lêst fan septimber. Mem jeuzele ek al oer oar waar. Man, wat hie dy ferfelend west jûns. En se hie har ferduld ek noch hast oan it praten krige. Dat hie fansels hielendal stom west, want mem wie wol de lêste dy't it witte mocht.

Even letter ried se it hiem fan Renny en dy har pleats op. Max, de âld hiemdogge kaam op har ta skommeljen. As waakhûn waard er hast komysk. Syn blaffen wie earder útnoegjend as ôfskrikkend: Kom wiest dêr? Gesellich, kom fierder!

In ynbrekker koe him oan alle kanten foarby, want hy hearde en seach net it measte mear. ‘Stil mar Max, goed folk. Sloof dy net sa út jonge, dat hoecht no dochs net mear?’ Se sette de fyts tsjin 'e muorre. ‘Genietsje do no mar fan dyn âlde dei,’ sei se, wylst se him even oer de kop aaide. ‘Braaf hear, bist in bêste Max.’

‘O, hiene wy Selma dêr. Ik tink al ik hear wat.’ Se hie Renny har heit net iens oankommen heard. ‘Dach De Jong. Is Renny op har keamer?’

‘Ik tink fan wol. Sjoch mar ris. Moatte jim wer op 'e flitter?’ Hy lake freonlik. ‘No, ik jou jim gelyk hear. It kin no noch. Foardat jim it witte sitte jim yn 'e lytse bern.’

‘Yn 'e lytse bern! Wy?’ Selma moast der om laitsje.

‘'t Giet hurder ast tinkst, fanke. Wy prate wolris wer. Giest mei Max, de baas wol noch even by de skiep sjen.’ Selma gong troch de achterdoar deryn, seach even yn 'e keamer, mar doe't dêr nimmen wie rûn se troch nei boppen. Renny lei langút op bêd. ‘Hoi, wat bisto betiid. Ik bin noch lang net klear, hear.’

‘Nukt neat.’

‘Ieuwen lyn dat wy tegearre te stappen west ha. Man, ik bin hast útdroege hjir tusken dy rotboeken. It twadde jier falt my goed ôf.’

‘It twadde jier heaû is it swierste sizze se, net?’

‘Net te dwaan! Ik ha oars neat dien as blokke. Mar, wy sille jûn de skea even ynhelje. Wie it aardich mei Joke?’

‘Eh, jawol, mar ik gean leaver mei dy.’

‘Tocht ik. Hoe is 't op 't wurk?’

‘Prima.’

‘Ik woe dat ik safier wie. Sels fertsjinje liket my machtich. Ik leau dat ik alles útjoech oan klean en cd's. Kinsto dy wat ynhâlde? Eh jawol fansels, do bist folle serieuzer. Dêryn teminsten. Witst wol dat ús mem dy altyd as foarbyld stelt? Sjoch ris nei Selma, dy wit wat se docht! Echt wier. Soms ha 'k gewoan in hekel oan dy, witst dat?’

‘Doch net sa flau. Trouwens, ús mem hat dy folle leaver as Joke. Hat se jûns noch tsjin my sein.’

‘Och, och, wat binne wy in pear bêste fammen net? Suver fan dy EO-typen. No ju, hast ek nijs? Witst ek skandaaltsjes? Witst fansels ek noch net fan Frâns.’

‘Wa is Frâns?’

‘Sit by my op skoalle.’

‘Oe goaien, is 't wer sa?’

‘Dat is him, Selma, teminsten, dat wurdt him. Dat fiel ik.’

‘Ha 'k dat al net ris earder heard?’

‘Ik tink dat er jûn ek wol komt.’

‘Hast mei him ôfpraat?’

‘Nee, safier is it noch net, mar ik sil it jûn dy kant út stjoere. En oars moatst my mar wat helpe.’

‘Earme Frâns.’

‘Earme Frâns? Hy mei de hannen tichtknipe dat er my krije kin. Want ik bin fansels net de earste de bêste. Oh nee! Wat sil 'k jûn oandwaan? Ik moat al wat opfalle, oars sjocht er my net iens. Hoelang hawwe wy noch? Oh, noch wol in oere, wiest ek hartstikke betiid.’

‘Ja, mei sin.’

‘Wêrom?’

‘Ik sit mei wat.’

‘Is 't wer sa? Moat ik wer foar “Lieve Mona” spylje? No bern, baarn mar los. Wa hat dy no wer de bûns jûn? Gerard?’

‘'t Is al lang út mei Gerard en dat witsto bêst.’

‘'t Is ek sa, dêrnei kaam Wim noch, ek al wer fuort. Dyn tempo falt net by te hâlden. Wat seist fan myn sweatshirt? Fan 'e middei kocht, by “Snuffel”.’ Renny gong stean en draaide foar Selma hinne en wer. ‘Ik wol der ek noch in broek by keapje. Wat fynst fan in swartenien? Hé ju, oekert, ik frege dy wat.’

‘Leuk,’ sei se, ‘stiet dy goed.’

‘Mei dy bin 'k ek moai klear. No, fertel op, wat wie der?’

Renny joech har wer op 't bêd del en wachte benijd.

‘Silst der mei gjinien oer prate?’ Ferduld, it foel noch net iens ta it samar te fertellen.

Renny seach har ferwitend oan. ‘Klets ik dan?’

‘Nee.’

‘No dan. Ik swar by de siel fan ús Max, dat gjin minske in wurd hearre sil fan watsto my fertelst. Mar fertèl it dan no wol hast! Ik hâld it net langer út. Hast ûntslach krige? Ynbrutsen? Bist oer de tiid of oan 'e drugs?’

‘Ik ha in freon.’

In tel seach Renny har ferheard oan, doe barste se yn skatterjen út: ‘Ha, ha, ik ha in freon, seit se! Dy toan! As hiest it oer galstiennen. Ik ha in freon! Wat wiene dy oaren dan allegear, Peter, en Gerard en Wim en...?’

‘Bern,’ sei se. ‘Dit is echt.’

‘Dit is echt! No, geweldich dochs? Wa is it? Ken ik hem? En hoe lang al?’
 
‘In wike as wat en do kenst him net, nee.’

‘Oh, wachtsje even, do wiest hielendal net mei Joke fuort -... nee, no snap ik it, doe wiest by hìm. Ooooh! Mar wêrom dochst dêr sa ferrekte heimsinnich oer. Toe ju oen, sis no wat!’

‘Hy...eh, hy is troud.’

‘Gatferderry!’ sei Renny.


3.

‘Wachtsje jûn mar net op my mei it iten, it sil wol wer let wurde. Sokke gearkomsten rinne ivich út, dat ik yt yn 'e stêd wol wat. En is der noch tee?’ Freark hold it kopke omheech. Hilda soe oerein, mar Mark wie har foar.

‘'Bliuw mar sitten, âlde. Ik sil wol.’

‘Alde? Dat wolst wol even weromnimme, tink? Jim mem is noch in jonge blom, wat seit heit oars?’

‘Och, wat sil 'k dêrfan sizze...’

‘Minne beurt heit. No joech se sa'n goeie foarset,’ rôp Mark.

‘Jonge blom? Droechblom tink,’ spotte Sjoerd. ‘Wy moatte trouwens hast fuort.’

Hilda seach op 'e klok. ‘Ja, avensearje jonges, jim ha ek noch yn 'e wyn. Ha jim de trompkes klear? Do ek Selma? Fan 'e middei binne jim beide om fjouwer oere wer thús net? Helpe jim even mei te ôfromjen?’

‘Wurkjende memmen, se moasten der swiere straffen op sette,’ prottele Sjoerd wylst er de boardsjes steapele.

‘Toe jong, doch do ek ris wat.’

Mark hyste syn lange lichem ek fan 'e stoel. Wylst er it kopke foar Selma wei pakte sei er: ‘Bist ek net botte praatsk fan 'e moarn wol? Min sin?’

‘Giet dy dat wat oan?’ De toan wie skerper as oars.

‘Dat ha fammen sa no en dan jong,’ sei Sjoerd gnyskjend. ‘Ienkear yn 'e moanne, hè, dat witst no dochs hast wol net? Hiene wy dy sa goed foarljochte.’
 
‘Ophâlde fan hottefyljen,’ sei Freark wylst er syn stoel nei achteren skode. ‘Ik gean hear. Oant jûn.’ Yn 't foarbygean joech er Hilda in tút. ‘Silst wat kalm oan dwaan?’

‘As gewoanlik,’ glimke se.

 

Even letter ried er it hiem ôf. Hilda seach him achternei. Dat wie ien, de heit fan it spul, op wei nei syn makelderij yn 'e stêd. Se heistere yn 'e keuken om. De boel moast al wat oan 'e kant foardat sysels de doar út gong. Even letter setten Mark en Sjoerd mei in soad bombaarje ôf. Se sieten op 'e selde skoalle, Mark yn 'e lêste en Sjoerd yn 'e tredde klasse fan 'e hafû. Al koene se ôfgryslik hottefylje, se lutsen dochs in soad meielkoar op. Hilda weau se nei.

Doe seach se even om nei Selma. Dy siet stil foar har út te stoarjen, mar kaam yn aksje sa gau't se Hilda's eagen op har rjochte fielde. ‘Ik gean ek hear. Dach mem.’

‘Dach leave. Plezierige dei. En doch in sjaal om, it is kâld.’

‘Hat mem dan al bûten west?’

‘Nee, mar dat kin 'k sa wol sjen.’

Selma glimke. ‘Memmen,’ sei se doe. ‘No hoi, hen.’

De âlde toan tusken har wie wer werom en dêr wie Hilda bliid om. Dochs fielde se dat der noch wat wie mei Selma, mar as dy har dat net fertelle woe, dan hie se har dêr by del te jaan. Elk minske hie der rjocht op in stikje fan syn eigen libben foar himsels te hâlden en sels as mem koe men dêr gjin oanspraak op meitsje, al woe men dat ek noch sa graach. Selma hie it grutste part fan it wykein by Renny west en dêr oars net folle fan ferteld, as dat se de sneontejûns te stappen west hiene. Juster wie se gewoan nei it wurk gien, wol wat letter as oars thúskommen, mar dêr hie se mar neat fan sein. Selma moast net it gefoel krije dat se yn 'e gaten holden waard. En dochs wie dat wol it gefal. Der wie wat mei Selma en dat soe fansels in kear oan it ljocht komme. Se soe dêr wach op wêze.

Se sette de ôfwask yn 'e goatstien, skode de stuollen teplak en makke har doe klear om fuort. Har âlde Honda starte diskear daliks. Lykas altyd as se it hiem ôfried seach se noch even om. Se wie sa grutsk op harren ferboud pleatske. It lei dêr ek sa moai, in eintsje fan 'e dyk ôf, acht kilometer bûten de stêd. Se hiene der tegearre hurd foar skrept, mar it wie it wurdich. En salang as de bern noch learden soe sy der wol by wurkjen bliuwe. Trouwens, wat moast se in hiele dei allinne thús? Fjouwer moarntiden stie se yn in moadesaak en dat wie krekt moai. It joech har it gefoel dat se noch nuttich wie, se hie troch har wurk kontakten en wurdearre har frije tiid folle mear as doe't se noch net wurke.

‘Bist in lokkich minske Hilda Wiersma,’ jeuzele se yn harsels. Underweis hold se goed it fytspaad yn 'e gaten. Se moast de bern alle trije ynhelje, dat koe net oars. Selma fytste mei in oar famke op. Twa hannen waarden opstutsen doe't se toetere. Krekt foar de stêd helle se de jonges yn. Dy leine beide foaroer op it stjoer en trapen foarop yn in ploech fan wol tweintich skoalbern. Even kamen de kopkes omheech doe't se harren foarby ried. In hân, in skreau, doe wiene se achter har. Handich manoeuvrearre se har weintsje troch de drokke moarns-spits en fûn in plakje op it parkearterrein. Krekt op 'e tiid stapte se de winkel yn. Se koe daliks los, want der wie in nije sinding klean oankommen en dy moast sortearre, prize en yn 'e rekken hongen wurde. ‘Moai spul,’ sei se tsjin Tine, har kollega. ‘Fynst dit net in prachtige blûze?’

‘Ja, moai,’ andere Tine. ‘Dat binne ek krekt dyn kleuren. Hâld him ris foar.’

Hilda der mei foar de spegel. Hy stie har goed en eins wie dit krekt de blûze foar op har nije rok. Se seach ris nei it priiskaartsje. Der gong ek noch personielskoarting ôf, dan wie er net djoer.
 
‘Wêrom past him net even?’ sei Tine. ‘Der komt de earste tiid dochs noch gjin kop.’

Even letter luts se yn in pashokje har trui út. Wylst se har beha, dy't wat opskood wie te plak luts, fielde se ynienen wat frjemds, oan 'e ûnderkant fan it iene boarst. Wat wie dat? Wer gongen har fingers der oerhinne. Nee, no fielde se neat. Se moast it har ferbylde ha. En dochs hie se wat field. Se skode it gerdyn wat better ticht en die de beha ôf. Foar de spegel beseach se no beide boarsten, gong taastend mei de fingers oer de iene en dan oer de oare. Ja, dêr wie it wer. In bultsje, in hiel lyts bultsje, net grutter as in eart, oan 'e ûnderkant fan it boarst! It swit bruts har út. Dat wie dochs net...? Nee, dat koe net!

Se fielde oan de oare ûnderkant, nee, dêr wie it net. Wol oare bultsjes. Goh ja, as jo woene koene jo wol hûndert bultsjes fine yn in boarst.

‘En hoe stiet er?’ rôp Tine, dy't it grif lang genôch duorre.

‘Ik eh, ik ha him noch net goed oan.’ Hastich luts se de beha wer oan en doe de blûze. Net oan tinke, hold se harsels foar. It hoecht neat te wêzen, miskien hast it dy dochs allinne mar ferbylde. Even streake har hân oer it plak. Nee, sa fielde se neat. As der wat wie dan soe it dochs wol sear dwaan? Jawis, dat moast sa wêze. Wat wist sy ek fan soks. Ja, se wist dat men geregeldwei sels jins boarsten ûndersykje moast. Se hie in stik út 'e Libelle knipt, mei tekeninkjes, hoe't dat moast. Lei yn it nachtkastke. Al jierren. Se doarst it gewoan net. As men woe koe men fan alles fiele. Dom fansels, mar yn datsoarte fan dingen wie se gjin held. Medysk wie se ek totaal net ûnderlein. It ynteressearre har net en wat men net wist koe jin ek net pleagje, tocht se dan mar. Ek dat soe wol koartsichtich wêze.

‘Komst dêr ek nochris wei?’

‘Eh ja, even it hier yn oarder bringe.’ Se skode it gerdyn fansiden. ‘Prachtich,’ bearde Tine. ‘Bern, wat stiet er dy goed. Moat allinne even in oare rok by.’
 
‘Ik ha ommers dy ljochtgriene noch. Dy kleur sit hjir ek yn. Sil 'k him nimme?’

‘Ik die it al. Oars krijst der letter grif spyt fan.’

Se luts de blûze wer út. Noch ris taasten har fingers nei it plak ûnder oan it rjochterboarst. Nee, no fielde se neat. Sjochst wol, ferbylding, tocht se opluchte.

 

Dochs moast se de hiele moarn sa no en dan even stikem fiele. It liet har net los, ek al hold se harsels hûndert kear foar dat it neat wêze koe.

De moarn gong stadiger as oars foarby. Doe't se thúskaam wie it earste dat se die foar de spegel de klean út en wer sjen. Earst fielde se neat. Doe rekken har fingers dochs wer itselde plakje en fielde se itselde as de moarns: in lyts rûn bultsje. Yn it oare boarst siet dat net, dêr wie se no wis fan. Se seach nei har eigen spegelbyld, socht har eigen eagen: ‘Dit is mis, fanke,’ lústere se. Se fielde dat se begûn te switten, fielde in frjemde eangst opkommen, it wie oft de badkeamer even lytser waard. Freark, wie Freark hjir no mar. No kaam er ek noch krekt let thús. Soe se him belje? En dan? Soks koene jo dochs net oer de telefoan behannelje. En as it allegear ferbylding wie, wat dan?

Wer gongen har fingers oer it boarst. Se socht it artikel derby mei de tekeningen hoe't se it boarst ûndersykje moast. Hieltyd wer einigen har fingers by dat iene bultsje.

 

De dei bongele stadich foarby. Se iet mei de bern, hearde de wenstige ferhalen oan oer leararen dêr't neat fan doogde en húswurk dat net te dwaan wie. Selma sei net folle, mar de jonges lieten har no mei rêst.

Ungeduldich wachte Hilda de jûns op Freark. Se gong sa sitten dat se syn auto daliks sjen koe as er it dykje opried. It duorre foar har gefoel in ivichheid, mar lang om let, dêr wie er dan. Mar wat se sa graach fan him hearre woe dat koe er net sizze. ‘It is neat, no Freark? Wy ferbyldzje it ús no? It kin neat wêze.’

Se fielde hoe't syn fingers om it bultsje slueten, seach de feroaring op syn gesicht. Doe sei er: ‘Ik wit 't net leave, moatst moarn dokter mar al even belje.’


4.

‘En frou Wiersma, wat kin ik foar jo dwaan?’

‘Neat, hoopje ik dokter. Ik bedoel, ik hoopje dat jo sizze kinne dat it neat is.’

‘En wêr ha wy it dan oer, frou Wiersma?’

‘No, ik fiel wat yn it boarst, dokter, in lyts bultsje. Ja, der sitte wol tachtich bultsjes yn miskien, mar ik fiel wat aparts. Hiel lyts mar hear, dat it sil wol neat wêze.’

De klean moasten út. Ek al hold Hilda harsels foar dat it grif neat wie, it hert sloech har yn 'e kiel. Se die de eagen ticht bang as se wie dat dy taastende fingers wat fine soene. Asjebleaft, o asjebleaft, lit it neat wêze.

It duorre lang foardat se him sizzen hearde: ‘Tsja frou Wiersma, der sit yndie in hiel lyts bultsje. Mar it is sa moai rûn fan foarm, dat ik doar wol foar njoggentich prosint te sizzen dat it hjir om in goedaardich knobbeltsje giet.’

‘Godtank dokter.’

‘Foar alle wissichheid stjoer ik jo al even troch nei de spesjalist. Ik sil sjen oft se jo der even tusken skowe kinne. Klaai jo mar wer oan.’

In goedaardich knobbeltsje, dat lette neat. Koe dat sitten bliuwe, of moast dat der wei? Soe se aanst freegje. Se luts de blûze wer oan, murk doe't se de knoopkes fêst die, dat har fingers noch trillen. Man, wat hie se yn spanning sitten. Se hearde dokter mei it sikehûs beljen. ‘Afdeling chirurgie graag, secretaresse van Dokter Meekma. Dank u.’ En even letter: ‘Ik heb hier een mevrouw met een tumor.’

Hilda gong troch de grûn. In tumor, sei er. Jawis, sa hiet dat yn faktermen, mar op in leek kaam dat hiel oars oer as in knobbeltsje. Tumor, dat wie sa'n beladen wurd, dat jo assosjearren mei... Net fierder oan tinke. It wie ommers goedaardich?

‘Om elf uur? Prima. Dank u.’

‘Om alve oere kinne jo yn it sikehûs terjochte, frou Wiersma. Se skowe jo der even tusken, by dokter Meekma. Dokter Meekma is spesjalisearre yn ditsoarte fan saken. Ik wol graach dat hy der ek even nei sjocht, dan hawwe wy wissichheid. Hiene jo oars noch klachten?’

‘Gelokkich net, dit is genôch, tocht ik.’

